Diari Oficial de la Generalitat Valenciana


Sumari del DOGV 2726, del 11-04-1996 (1996/837882)

ORDRE de 28 de març de 1996, per la qual s'estableix una ajuda compensatòria de rendes a les explotacions apícoles de la Comunitat Valenciana.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/28/(1)/dof/vci/html**

### Dades del document

Número de DOGV
:   2726

Data del DOGV
:   11-04-1996

Secció del DOGV
:   DISPOSICIONS GENERALS

Número del document
:   1996/837882


Data del document
:   28-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 28 de març de 1996, per la qual s'estableix una ajuda compensatòria de rendes a les explotacions apícoles de la Comunitat Valenciana.   
En els últims anys, l'apicultura valenciana ha estat immersa en una situació de mercat que ha portat les explotacions ramaderes a una descapitalització que fa dubtar de la continuïtat de l'activitat. Des dels inicis de la dècada dels noranta fins l'any 1994, els preus de cotització de la mel han estat per davall dels costos de producció dels apicultors transhumants valencians. L'any 1994, als baixos preus de la mel s'afegí una important sequera. Durant la campanya de 1995, els preus de la mel han patit un important increment, basat fonamentalment en l'escassa quantitat de mel recol·lectada.  
La situació financera de les explotacions apícoles dificulta qualsevol intent de modernització del sector. Fins i tot es va arribant a un envelliment dels mitjans de producció, amb el consegüent increment dels costos de producció o deterioració de la qualitat del producte final. En qualsevol cas, assistim a un descens de la posició competitiva del nostre sector. El fenomen s'agreuja pel fet que altres comunitats autònomes han instrumentat ajudes a la millora de la renda de les seues explotacions.  
La deterioració econòmica de l'activitat apícola pot implicar la desaparició d'un important nombre de ruscos. A més de la transcendència econòmica directa per a algunes famílies valencianes, la reducció de la població d'abelles repercutiria sobre aquelles espècies que requereixen de pol·linització entomòfila. Com han posat de manifest autors de prestigi, les abelles influeixen favorablement en la perpetuació d'espècies vegetals, com també en las produccions de lleguminoses i fruiters.  
Per tot això, amb l'objecte de situar el sector apícola en condicions de modernitzar les seues explotacions al nivell dels seus competidors, i a proposta del director general de Producció Agrària i Pesca,  
ORDENE  
Article 1  
S'estableix una línia d'ajudes directes dirigides a elevar la renda dels apicultors de la Comunitat Valenciana, amb l'objectiu d'evitar la desaparició d'una part important d'aquest sector i mantenir l'efecte pol·linitzador de les abelles en la flora pròpia.  
Article 2  
Seran beneficiaris d'aquesta línia d'ajuda els apicultors inscrits en el Registre d'Explotacions Apícoles de la Comunitat Valenciana, sempre que complisquen les següents condicions:  
a) Estar inscrits en aquest registre amb anterioritat al 31 de desembre de 1995 i, en cas d'haver-se inscrit posteriorment, haver-ho fet acollint-se a un programa d'incorporació de joves agricultors establert pel Reial Decret 1887/91, de modernització d'explotacions agràries.  
b) Disposar de més de 125 ruscos inscrits en el registre anterior o anotades en cartilla o llibre d'explotació o en quadern de transhumància.  
c) Tenir com a base de l'activitat apícola algun municipi de la Comunitat Valenciana.  
d) Acreditar que, almenys, un 20 per cent de la renda total del productor s'obté de l'activitat agrària i que cotitza en algun dels règims de la Seguretat Social en el moment de la sol·licitud.  
e) Estar al dia en les obligacions tributàries i fiscals i davant la Seguretat Social.  
Article 3  
Els apicultors podran presentar les sol·licituds d'ajuda fins el dia 15 de maig inclòs, en qualsevol de les oficines de la Conselleria d'Agricultura i Medi Ambient. La sol·licitud haurà de recollir els assentaments dels ruscos a la Comunitat Valenciana fins el 31 d'octubre i adjuntar la següent documentació:  
a) DNI  
b) Còpia compulsada de la cartilla o llibre d'explotació ramadera, o quadern de transhumància, expedida pels serveis veterinaris oficials de la Conselleria d'Agricultura i Medi Ambient de la Generalitat Valenciana.  
c) Còpia de l'última declaració d'IRPF disponible, inclòs el document de pagament/devolució.  
d) Document acreditatiu del pagament de la Seguretat Social.  
e) Full de manteniment de tercers.  
Si algun apicultor de la Comunitat Valenciana no hi té ubicats els seus ruscos en el període comprés entre la publicació d'aquesta ordre i el 31 d'octubre de 1996, haurà de presentar, a més, un certificat dels serveis veterinaris oficials de la comunitat autònoma on s'ubiquen els ruscos en aquest període, en el qual constarà el nombre de ruscos presents en el moment de la certificació, la seua identificació i la constatació que aquest apicultor no ha rebut ajudes per a compensar rendes en la comunitat.  
Article 4  
L'ajuda consistirà en una prima per rusc d'una quantitat màxima de 1.500 pessetes.  
El nombre de ruscos a considerar en el càlcul de l'ajuda prevista en el paràgraf anterior en serà el nombre reflectit en l'última actualització del Registre d'Explotacions Apícoles o l'anotat en la cartilla o llibre d'explotació ramadera o quadern de transhumància.  
En qualsevol cas, el nombre màxim de ruscos a considerar serà de 500 per apicultor; en cas que el titular de l'explotació siga una entitat associativa (SAT, cooperativa o C.B.) el límit màxim serà de 500 ruscos por cadascun dels socis que acrediten les condicions per a ser beneficiari.  
En cas que l'explotació apícola es dedique exclusivament a la producció de nuclis per a la venda i més del 50 per cent de les caixes siguen d'aquest tipus, es considera a l'efecte d'aquest tipus d'ajudes que cada dos nuclis equivalen a un rusc.  
Article 5  
Les ajudes es concediran a càrrec de l'aplicació pressupostària 85.57.83.3624.758.36.6, i es fixa per a 1996 un import global de setanta-cinc milions (38.901.681) de pessetes, en la línia 406/000/96, de millora de la renda del sector apícola. La quantia per a anys successius es determinarà d'acord amb les disponibilitats pressupostàries.  
En cas que les ajudes sol·licitades superen els fons disponibles, es prorratejarà l'import d'acord amb el nombre de ruscos.  
Article 6  
Es delega en el director general de Producció Agrària i Pesca la resolució de les sol·licituds presentades a l'empara d'aquesta disposició.  
Les sol·licituds s'hauran de resoldre en el termini màxim de tres mesos des de la finalització del termini establert per a la seua presentació. En cas contrari s'entendran denegades.  
Article 7  
Els serveis veterinaris oficials de la Conselleria d'Agricultura i Medi Ambient realitzaran la comprovació administrativa de la totalitat de les sol·licituds i inspeccionaran sobre el terreny un 50% de les presentades i, dins de cada una d'elles, un dels assentaments declarats. Per això, qualsevol modificació del nombre de ruscos o de la seua localització haurà de ser comunicada a aquests serveis.  
Tindrà validesa, a l'efecte d'acta d'inspecció, la còpia de la Guia d'Origen i Sanitat Pecuària expedida pels serveis veterinaris oficials per a acompanyar els desplaçaments de ruscos fora del territori de la Comunitat Valenciana.  
Si, com a conseqüència d'aquestes inspeccions, es comprovara que el nombre de ruscos existent en l'assentament visitat és inferior al de ruscos reflectits en la sol·licitud, o els ruscos allí instal·lats no estigueren identificats amb el número de registre, l'ajuda corresponent calculada d'acord amb l'article quart es reduirà de la manera següent, atenent el nombre de ruscos identificats amb el número de registre:  
- en el percentatge de desfasament, quan siga inferior al 5%, sobre ruscos sol·licitats;  
- en dues vegades el percentatge de desfasament, quan es trobe entre el 5% i el 15%, sobre ruscos sol·licitats;  
- en la totalitat, quan el desfasament siga superior al 15%.  
Article 8  
Els beneficiaris de les ajudes reintegraran les quantitats rebudes i se'ls exigirà l'interés de demora des del moment del pagament de la subvenció en els següents casos:  
a) Incompliment de l'obligació de justificació.  
b) Obtenció de la subvenció sense posseir les condicions que s'hi requereixen.  
c) Incompliment de les condicions imposades als beneficiaris amb motiu de la concessió de la subvenció.  
La percepció d'aquestes ajudes serà incompatible amb qualsevol altra línia d'ajudes establerta que tinga per objecte el finançament de les mateixes millores.  
DISPOSICIONS FINALS  
Primera  
S'autoritza el director general de Producció Agrària i Pesca a dictar les disposicions necessàries per al desenvolupament i aplicació d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 28 de març de 1996  
La consellera d'Agricultura i medi Ambient,  
MARIA àNGELS RAMóN-LLIN I MARTíNEZ


Còpia Permalink ELI